
Fellingstillatelse på jerv i Alvdal vestfjell i Hedmark

Det vises til søknad av 4.8.04 om fellingstillatelse på jerv fra Anders O. Flaten. 

Bakgrunn

Til sammen 5 sauer er dokumentert drept av jerv av Statens naturoppsyn (SNO). I tillegg er det meldt om funn av kadaverrester, der det ikke var mulig å fastslå dødsårsak, men der jerv er mistenkt som skadegjører. Skadene har skjedd i perioden fra 10.7.-29.7. Skadeområdet ligger i Sølndalen beitelag sitt beiteområde. Det beiter omlag 2200 sauer i det aktuelle beiteområdet. Det er videre viktige beiteområder for sau også i tilgrensende beiteområder. 

Generelt

I henhold til § 3 i forskrift fastsatt ved Kgl. res. av 30. juni 2000 om forvaltning av bjørn, jerv, ulv og gaupe kan Direktoratet for naturforvaltning treffe vedtak om felling av bjørn, jerv, ulv eller gaupe av eget tiltak eller etter søknad. Fylkesmannen kan på samme vilkår treffe vedtak om felling av gaupe. Forskriften er hjemlet i viltlovens § 12.

For å sikre rask iverksettelse når vilkårene for skadefelling er oppfylt har Direktoratet for naturforvaltning i brev av 3.6.04 gitt fylkesmennene og enkelte kommuner myndighet til å forvalte et antall betingede fellingstillatelser. Når det gjelder jerv, er Fylkesmannen i Hedmark gitt myndighet til å forvalte fellingstillatelse på inntil 3 jerver i perioden 03.06.04-15.02.05. 

Med bakgrunn i endringene i viltloven ble det ved Kgl. res. 30.6.2000 fastsatt en ny forvaltningsforskrift for store rovdyr: Forskrift om forvaltning av bjørn, jerv, ulv og gaupe. Av forskriftens formålsparagraf (§1) fremgår det at: 


”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltarter volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.” 

I § 2 (Generelle vilkår for felling) heter det blant annet:

”Tillatelse til felling av bjørn, jerv og ulv etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning.”

I § 3 (Felling for å forhindre skade på bufe og tamrein) i forvaltningsforskriften heter det blant annet: 
”Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning; jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for fremtidige skader”

Fylkesmannens vurdering

Felling av jerv som gjør skade på sau er siste utvei for å forebygge at ytterligere skader på sau oppstår, jf. § 2, 2. ledd. 

Til sammen er det funnet 8 kadaver/kadaverrester som er meldt til SNO. Av disse er 5 dokumentert tatt av jerv. De siste skadene har skjedd 28.-29.7.

Ei radiomerket tispe med to unger er registrert med bevegelser i skadeområdene gjennom beitesesongen. Etter de opplysninger fylkesmannen sitter med, samsvarer tidspunktet for ett av skadetilfellene med tidspunkt for når jervetispa med unger har vært i nærheten av skadestedet. For de øvrige dokumenterte skadetilfellene foreligger det ikke opplysninger om samsvar mellom skadetidspunkt og tilstedeværelse av de radiomerkede individer. Dette betyr ikke at ikke disse individene kan ha forårsaket skaden, men dette lar seg ikke nærmere fastslå ut fra de opplysninger vi har pr i dag. Det er for øvrig også gjort en sikker observasjon av fire jerver i følge.

I henhold til § 3 skal avgjørelse om felling bygge på en helhetsvurdering av skadenes betydning i forhold til behovet for vern av rovviltet, sett i forhold til prinsippet om differensiert forvaltning. Det aktuelle området er  beiteområde for ca. 2200 sau (tall fra Organisert beitebruk). I tillegg er også naboområdene viktige beiteområder for sau. Det er ca. 6 uker igjen av beitesesongen. Sølndalen beitelag hadde i 2003 en tapsprosent på vel 20% for lam. Med bakgrunn i at det er dokumentert tre ynglinger av jerv i eller i nærliggende områder til deres beiteområde, er det potensiale for omfattende tap av lam i år. Fylkesmannen kan vanskelig se for seg andre forebyggende tiltak, som er landbruksfaglige eller økonomisk forsvarlige, som i tilstrekkelig grad vil kunne forebygge videre skader i dette området. Etter fylkesmannens vurdering tilsier nå skadeforløpet og skadeomfanget, i kombinasjon med faren for nye skader og mangel på ytterligere forebyggende tiltak, at fellingstillatelse på en jerv bør iverksettes.

Med bakgrunn i at det er registrert ei jervetispe med unger som er radiomerket i området i nær tilknytning til skadested og –tidspunkt til en av skadene, er det sannsynlig at en eller flere av disse tre dyrene er skadegjører i noen av disse tilfellene. Imidlertid er det en langt større usikkerhet knyttet til hvorvidt disse individene kan knyttes til alle skadene i området. Det er kjent at hanner også kan være betydelige skadegjørere på sau. Dessuten innebærer nærheten til andre ynglinger i nærområdene at det er et ukjent antall andre individer som bruker de aktuelle områdene.

Målet med en fellingstillatelse er ikke å regulere en rovviltbestand, men å felle mest mulig bestemte individer knyttet til bestemte situasjoner. I dette tilfelle anser fylkesmannen at det er vanskelig å kunne si noe sikkert om fordelingen av de registrerte skadetilfellene på henholdsvis kjente og ukjente (umerkede) individer. Det er uansett en viss sannsynlighet for at det er flere ulike individer av jerv som gjør skade i området, og at det derfor er vanskelig å knytte fellingsbestemmelsen til én definert skadegjører. Selv om den radiomerkede tispa er en sannsynlig skadegjører i enkelte av skadetilfellene, er ikke det registrerte skadeomfanget betydelig nok til å iverksette fellingstillatelse på dette spesifikke individet på nåværende tidspunkt. Ungene til tispa kan heller ikke utelukkes i disse tilfellene. 

Fylkesmannen vil derfor iverksette fellingstillatelse på en jerv i dette området, uten nærmere spesifikasjon av type individ som bør felles. Fylkesmannen vil imidlertid følge med på skadeutviklingen i området, og eventuelle nye registreringer som dokumenterer at et radiomerket individ er en betydelig skadegjører, kan innebære en ny vurdering av om fellingstillatelsen skal rettes mot ett eller flere bestemte, kjente individer. 

Fylkesmannen gir med bakgrunn i dette fellingstillatelse på 1 jerv til Alvdal kommune. Fellingsområdet ligger dels i Alvdal kommune og dels i Folldal kommune. Alvdal kommune får ansvaret for å lede gjennomføringen av fellingsforsøket. 

Følgende vilkår er knyttet til fellingstillatelsen:

1.  Fellingsområdet er avgrenset på følgende måte:
Grimsa fra Rv 27 til Sagbekken - Sagbekken til Haustsjøen - veg fra Haustsjøen til Sølnsætra - Veslsølna til kommunegrense Alvdal/Stor-Elvdal - kommunegrense Alvdal/Stor-Elvdal, Alvdal/Folldal til Rv 27 - Rv 27 til Grimsa.

2.  Fellingstillatelsen gjelder for tidsrommet onsdag 4.8.2004 kl. 16.00 til onsdag 11.8.2004 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av jerv, eller det av andre årsaker er grunn til å tro at skadegjøreren oppholder seg i det aktuelle området, vil fylkesmannen vurdere behovet for å forlenge perioden fellingstillatelsen gjelder for.

3.  Radiomerkede individer av jerv er ikke unntatt fra fellingstillatelsen.

4.  Det er kun jegere som er oppnevnt av kommunene som kan delta i fellingsforsøket. Dersom kommunen ønsker, kan det bes om bistand fra SNO i fellingsforsøket.

5.  Det gis et samlet fellingsvederlag på kr. 10.000,- til dekning av kostnader i forbindelse med organisering og gjennomføring av fellingsforsøket. 

6.  Fellingsforsøket skal utføres i tråd med de retningslinjene som er gitt av Direktoratet for naturforvaltning i brev av 3.6.04. Kopi av dette brevet følger vedlagt. Brevets innhold skal være kjent for deltakerne på fellingslaget.

7.  Jerv som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. Hvordan frakt skal finne sted, avklares med fylkesmannen. 

8.  Fellingsstedet skal kunne påvises dersom fylkesmannen krever dette.

9.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.

10.  Den som sårer jerv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av gaupe, bjørn, jerv eller ulv gjelder bestemmelsen i forvaltningsforskriftens § 6. 

11.  Fellingslaget skal melde tilbake til fylkesmannen en gang pr. døgn om gjennomføringen av fellingsforsøket. Dersom fellingslaget får kontakt med jerv, skal fylkesmannen varsles oftere så vidt det er praktisk gjennomførbart. Etter kontortid (08.00-15.00) kan De kontakte miljøvernavdelingen via vakttelefonen – tlf. nr. 970 29840. 

12.  Fylkesmannen kan til enhver tid endre en eller flere av vilkårene. For øvrig gjelder de vilkår som framgår av brev datert 03.06.2004 fra Direktoratet for naturforvaltning.

Dersom jerv skadeskytes eller felles, skal det gis melding direkte til en av rovviltkonsulentene Kristine Schneede – tlf. 950 55799 eller Erling Maartmann - tlf. 481 12070, hvis det ikke oppnås kontakt via vakttelefonen. 

Fylkesmannen kan til enhver tid trekke tilbake fellingstillatelsen på 1 jerv i Alvdal kommune, eller endre en eller flere av vilkårene. For øvrig gjelder vilkår gitt i brev av 3.6.04 fra Direktoratet for naturforvaltning.

Søknaden ble behandlet med hjemmel i Forskrift om forvaltning av bjørn, jerv, ulv og gaupe, fastsatt ved kgl. res. av 30.6.2000.

Avgjørelsen kan innen 3 uker påklages til Direktoratet for naturforvaltning. Eventuell klage sendes til fylkesmannen.

Med hilsen

Kristine Schneede e.f.




Erling Maartmann

Fung. seksjonssjef




rovviltkonsulent

Vedlegg:
Direktoratets brev av 3.6.04.

Kopi:
Sølndalen beitelag, v/Anders Flaten, 2560 Alvdal


Folldal kommune


Lensmannen i Alvdal


Lensmannen i Folldal


Direktoratet for naturforvaltning, Tungasletta 2, 7485 Trondheim


Landbruksavdelingen, her


Statens naturoppsyn, v/Stein Arne Brendryen, 2480 Koppang


Statens naturoppsyn, v/Lars Gangås, 2480 Koppang


Norsk institutt for naturforskning, v/Roy Andersen, Tungasletta 2 , 7485 Trondheim


ØK
Postadresse:
Kontoradresse:
Telefon:
Telefaks:
Org.nr.: 974 761 645
Postboks 4034
Statens hus 
62 55 10 00
62 55 11 61
Banknr. 7694.05.01675


2306 HAMAR
Parkgt. 36, HAMAR

